Firea, care intenționa, ea însăși, să candideze la funcția de primar general, având sprijinul organizației sale, i-a urat succes lui Cîrstoiu și a spus că va munci "chiar mai mult" pentru campania electorală a acestuia.
"Sunt emoționată dar și fericită că astăzi, de Ziua Fericirii, discutăm despre București, capitala României (...)
Sunt absolut convinsă că ideile noastre, ale celor care am participat și astăzi la această întâlnire cu interes major guvernamental din partea domnului prim-ministru Marcel Ciolacu și cu interes, nu doar punctual, ci și foarte puternic din partea Parlamentului, prin prezența și garanția domnului președinte al Senatului (...) vor fi preluate, cel puțin în parte, de noua echipă care va lucra în această nouă formulă pentru susținerea candidatului nostru comun, pentru câștigarea Primăriei Capitalei, a primăriilor de sector.
Le mulțumesc mult primarilor de sector care au participat la această întâlnire tehnică de lucru și vor fi în continuare aproape de noi toți, pentru că avem un singur scop.
Cred și sper că interesul nostru comun nu a fost să ocupăm o funcție, un fotoliu, un scaun. Am mai fost, vom mai fi în astfel de poziții publice.
Gabriela Firea: Interesul nostru comun este să nu ne mai fie rușine pentru felul în care se trăiește în București
Interesul nostru comun a fost să nu ne mai fie rușine pentru că în București este mizerie, pentru că oamenii trăiesc în frig, pentru că nu pot merge cu propriii copii în alte parcuri decât cele administrate de primăriile de sector, pentru că celelalte, multe, ale Primăriei Capitalei, sunt insalubre.
Să nu ne mai fie rușine pentru că nu există siguranța și securitatea cetățeanului și a copiilor în școli, pentru că s-a abandonat orice master-plan, indiferent că este vorba despre salubritate, poluare, mobilitate urbană. Au fost abandonate, au fost, pur și simplu, înghețate în acești trei ani și jumătate.
Sunt multe de spus. Mă opresc aici din punct de vedere administrativ. Politic, voi munci chiar mai mult în această campanie, pentru că îmi doresc, într-adevăr, ca bucureștenii să simtă că au autoritățile de partea lor, să simtă că noi toți ne dăm mâna și trecem peste pasiuni personale, să nu le numesc orgolii, și punem, într-adevăr, ca de fiecare dată, oamenii pe primul loc.
Mult succes domnului doctor, candidatului nostru. Mult succes colegilor noștri de la sectoare și colegilor consilieri generali. Dragi bucureșteni, dragi români, noi suntem în slujba dvs. Doamne ajută!", a spus Gabriela Firea la evenimentul desfășurat, miercuri, la Palatul Parlamentului.